ენდი მარი
სერ ენდრიუ ბარონ მარი (ინგლ. Sir Andrew Barron Murray; დ. 15 მაისი, 1987, გლაზგო, შოტლანდია, გაერთიანებული სამეფო) — ბრიტანელი პროფესიონალი ჩოგბურთელი, მსოფლიოს ყოფილი პირველი ჩოგანი. მარის მოგებული აქვს 3 დიდი სლემის ტურნირი – 2 უიმბლდონი და 1 აშშ-ის ღია პირველობა. 2012 წელს აშშ-ის ღია პირველობის ფინალში, მარიმ ნოვაკ ჯოკოვიჩი 5 სეტში დაამარცხა, მოიგო კარიერაში პირველი დიდი სლემის ტიტული და 1936 წლის შემდეგ გახდა პირველი ბრიტანელი მამაკაცი ჩოგბურთელი, ვინც უმაღლესი დონის საჩოგბურთო ტურნირის მოგება შეძლო. ბრიტანელს ასევე 1 წლის შემაჯამებელი ტურნირი და 14 მასტერსის ტიტული აქვს მოგებული. ჯამში მარიმ კარიერაში ATP-ის 45 ტურნირი მოიგო ერთეულებში. ბრიტანელი ჯამში 41 კვირის განმავლობაში იკავებდა ჩოგბურთელთა რეიტინგში პირველ ადგილს. ოლიმპიურ თამაშებზე, მარის ორჯერ აქვს მოგებული ოლიმპიური ოქროს მედალი ერთეულებში და იგი ისტორიაში ერთადერთი ჩოგბურთელია, რომელსაც ორი ოქროს მედალი აქვს მოპოვებული ერთეულთა განრიგში. მას ასევე ერთი ვერცხლის მედალი აქვს შერეულ წყვილებში. სანაკრებო დონეზე, 2015 წელს იგი ბრიტანეთის ნაკრებს დაეხმარა დეივისის თასის თასის მოგებაში პირველად 1936 წლის შემდეგ.